CELEX: 32019D1134
Language: fi
Date: 2019-07-01 00:00:00
Title: Komission päätös (EU) 2019/1134, annettu 1 päivänä heinäkuuta 2019, päätösten 2009/300/EY ja (EU) 2015/2099 muuttamisesta EU-ympäristömerkin myöntämistä eräille tuotteille koskevien ekologisten arviointiperusteiden sekä niihin liittyvien arviointi- ja todentamisvaatimusten voimassaolon pidentämiseksi (tiedoksiannettu numerolla C(2019) 4626) (ETA:n kannalta merkityksellinen teksti.)

3.7.2019   
               
               
                  FI
               
               
                  Euroopan unionin virallinen lehti
               
               
                  L 179/25
               
            
         KOMISSION PÄÄTÖS (EU) 2019/1134,
         annettu 1 päivänä heinäkuuta 2019,
         päätösten 2009/300/EY ja (EU) 2015/2099 muuttamisesta EU-ympäristömerkin myöntämistä eräille tuotteille koskevien ekologisten arviointiperusteiden sekä niihin liittyvien arviointi- ja todentamisvaatimusten voimassaolon pidentämiseksi
         
            
               (tiedoksiannettu numerolla C(2019) 4626)
            
         
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon EU-ympäristömerkistä 25 päivänä marraskuuta 2009 annetun Euroopan parlamentin ja neuvoston asetuksen (EY) N:o 66/2010 (1) ja erityisesti sen 8 artiklan 2 kohdan,
         on kuullut Euroopan unionin ympäristömerkintälautakuntaa,
         sekä katsoo seuraavaa:
         
                     (1)
                  
                  
                     Komission päätöksessä 2009/300/EY (2) vahvistettujen EU-ympäristömerkin myöntämistä televisioille koskevien ekologisten arviointiperusteiden sekä niihin liittyvien arviointi- ja todentamisvaatimusten voimassaolo päättyy 31 päivänä joulukuuta 2019.
                  
               
                     (2)
                  
                  
                     Komission päätöksessä (EU) 2015/2099 (3) vahvistettujen ekologisten arviointiperusteiden, jotka koskevat EU-ympäristömerkin myöntämistä kasvualustoille, maanparannusaineille ja katteelle, sekä niihin liittyvien arviointi- ja todentamisvaatimusten, voimassaolo päättyy 18 päivänä marraskuuta 2019.
                  
               
                     (3)
                  
                  
                     Päätöksessä 2009/300/EY vahvistetuissa televisioita koskevissa EU-ympäristömerkin myöntämisperusteissa viitataan energiansäästön osalta komission asetuksessa (EY) N:o 642/2009 (4) ja komission delegoidussa asetuksessa (EU) N:o 1062/2010 (5) televisioille vahvistettuihin energiamerkintöjä ja ekologista suunnittelua koskeviin vaatimuksiin, ja näitä molempia säädöksiä tarkastellaan parhaillaan uudelleen tekniikan kehityksen valossa.
                  
               
                     (4)
                  
                  
                     Kesäkuun 30 päivänä 2017 tehdyn EU-ympäristömerkin toimivuustarkastuksen (REFIT) (6) johtopäätösten mukaisesti komissio ja EU:n ympäristömerkintälautakunta ovat ennen voimassaoloajan pidentämisen esittämistä arvioineet kunkin tuoteryhmän tarkoituksenmukaisuutta ja ehdottaneet ratkaisuja, joilla lisätään tuoteryhmien välistä synergiaa ja edistetään EU-ympäristömerkin käyttöä, sekä varmistaneet, että uudelleentarkasteluprosessin aikana kiinnitetään asianmukaisesti huomiota asiaa koskevien EU:n politiikkojen, lainsäädännön ja tieteellisen näytön väliseen johdonmukaisuuteen. Lisäksi on suoritettu julkisia sidosryhmien kuulemisia.
                  
               
                     (5)
                  
                  
                     Päätöksen (EU) 2015/2099 osalta arvioinnissa vahvistettiin nykyisten ekologisten arviointiperusteiden sekä niihin liittyvien arviointi- ja todentamisvaatimusten tarkoituksenmukaisuus ja soveltuvuus.
                  
               
                     (6)
                  
                  
                     Päätöksen 2009/300/EY osalta arvioinnissa olisi edelleen tarkasteltava arviointiperusteiden tarkoituksenmukaisuutta ja soveltuvuutta odotettaessa ehdotettujen uusien energiamerkintöjä ja ekologista suunnittelua koskevien vaatimusten hyväksymistä televisioita varten, mukaan lukien ehdotukset lisävaatimuksista, joilla tuetaan sähkö- ja elektroniikkalaiteromusta annettua direktiiviä sekä laajempia kiertotalouden tavoitteita.
                  
               
                     (7)
                  
                  
                     Jotta voidaan varata riittävästi aikaa arvioinnin saattamiseksi päätökseen sekä nykyisten televisioita koskevien ekologisten arviointiperusteiden mahdollista tarkistamista tai niiden soveltamisen lopettamista varten, televisioita koskevien nykyisten arviointiperusteiden sekä niihin liittyvien arviointi- ja todentamisvaatimusten voimassaoloaikaa olisikin jatkettava 31 päivään joulukuuta 2020.
                  
               
                     (8)
                  
                  
                     Markkinoiden vakauttamiseksi ja EU-ympäristömerkin käytön edistämiseksi sekä sen mahdollistamiseksi, että nykyiset EU-ympäristömerkin haltijat voivat edelleen hyödyntää EU-ympäristömerkkiä niiden tuotteiden osalta, joille merkki on myönnetty, nykyisten kasvualustojen, maanparannusaineiden ja katteiden arviointiperusteiden sekä niihin liittyvien arviointi- ja todentamisvaatimusten voimassaoloaikaa olisi jatkettava 30 päivään kesäkuuta 2022 saakka.
                  
               
                     (9)
                  
                  
                     Tuoteryhmien ”televisiot” ja ”kasvualustat, maanparannusaineet ja katteet” ekologisten arviointiperusteiden sekä niihin liittyvien arviointi- ja todentamisvaatimusten voimassaoloaikaa on siksi aiheellista pidentää.
                  
               
                     (10)
                  
                  
                     Sen vuoksi päätöstä 2009/300/ETY ja päätöstä 2015/2099 olisi muutettava.
                  
               
                     (11)
                  
                  
                     Tässä päätöksessä säädetyt toimenpiteet ovat asetuksen (EY) N:o 66/2010 16 artiklalla perustetun komitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Korvataan päätöksen 2009/300/EY 3 artikla seuraavasti:
            
               
                  ”3 artikla
                  Tuoteryhmän ”televisiot” ekologiset arviointiperusteet sekä niihin liittyvät arviointi- ja todentamisvaatimukset ovat voimassa 31 päivään joulukuuta 2020 saakka.”.
               
            
         
         
            2 artikla
            Korvataan päätöksen (EU) 2015/2099 4 artikla seuraavasti:
            
               
                  ”4 artikla
                  Tuoteryhmään ”kasvualustat, maanparannusaineet ja kate” sovellettavat ekologiset arviointiperusteet sekä niihin liittyvät arviointi- ja todentamisvaatimukset ovat voimassa 30 päivään kesäkuuta 2022 saakka.”
               
            
         
         
            3 artikla
            Tämä päätös on osoitettu kaikille jäsenvaltioille.
         
         
            Tehty Brysselissä 1 päivänä heinäkuuta 2019.
            
               
                  Komission puolesta
               
               Karmenu VELLA
               
                  Komission jäsen
               
            
         
         
            (1)  EUVL L 27, 30.1.2010, s. 1.
         
            (2)  Komission päätös 2009/300/EY, tehty 12 päivänä maaliskuuta 2009, tarkistetuista ekologisista arviointiperusteista yhteisön ympäristömerkin myöntämiseksi televisioille (EUVL L 82, 28.3.2009, s. 3).
         
            (3)  Komission päätös (EU) 2015/2099, annettu 18 päivänä marraskuuta 2015, ekologisista arviointiperusteista EU-ympäristömerkin myöntämiseksi kasvualustoille, maanparannusaineille ja katteelle (EUVL L 303, 20.11.2015, s. 75).
         
            (4)  Komission asetus (EY) N:o 642/2009, annettu 22 päivänä heinäkuuta 2009, Euroopan parlamentin ja neuvoston direktiivin 2005/32/EY täytäntöönpanemisesta televisioiden ekologista suunnittelua koskevien vaatimusten osalta (EUVL L 191, 23.7.2009, s. 42).
         
            (5)  Komission delegoitu asetus (EU) N:o 1062/2010, annettu 28 päivänä syyskuuta 2010, Euroopan parlamentin ja neuvoston direktiivin 2010/30/EU täydentämisestä televisioiden energiamerkinnän osalta (EUVL L 314, 30.11.2010, s. 64).
         
            (6)  Komission kertomus Euroopan parlamentille ja neuvostolle organisaatioiden vapaaehtoisesta osallistumisesta yhteisön ympäristöasioiden hallinta- ja auditointijärjestelmään (EMAS-järjestelmä) 25 päivänä marraskuuta 2009 annetun Euroopan parlamentin ja neuvoston asetuksen (EY) N:o 1221/2009 ja EU-ympäristömerkistä 25 päivänä marraskuuta 2009 annetun Euroopan parlamentin ja neuvoston asetuksen (EY) N:o 66/2010 täytäntöönpanon tarkastelusta.